Șoc la Casa Albă. Un șofer s-a sinucis intrând mașina în gardul reședinței prezidențiale la Washington
„Chiar înainte de ora 22:30, un vehicul care circula cu viteză mare s-a ciocnit de una din porţile perimetrului de securitate din jurul Casei Albe”, a anunțat Secret Service pe contul său din reţeaua de socializare X.
Echipa de securitate de la fața locului a încercat imediat să acorde asistență șoferului, însă acesta „era deja decedat”, conform aceleiași declarații.
O anchetă este în desfășurare, dar Anthony Gugielmi, purtător de cuvânt al Serviciului Secret, responsabil cu securitatea Casei Albe, a subliniat că nu s-au identificat „niciun fel de amenințări sau implicații pentru securitatea publică”.
În luna ianuarie, șoferul unei mașini a fost arestat după ce a lovit și el un gard din perimetrul de securitate.
Au mai fost înregistrate astfel de incidente
În ultimii ani, Casa Albă a fost vizată de mai multe tentative de intruziune, ceea ce a generat îngrijorări suficiente pentru ca serviciile de securitate să decidă în 2020 să construiască o nouă barieră. Aceasta este mai înaltă și este realizată dintr-un metal mai rezistent pentru a întări perimetrul reședinței prezidențiale.
Și anul trecut, pe 22 mai, șoferul unui camion care a lovit barierele de securitate instalate în piaţa Lafayette din Washington, în apropiere de Casa Albă, a fost arestat. Incidentul nu s-a soldat cu victime, a anunțat un purtător de cuvânt al Serviciului secret al SUA.
Ancheta preliminară a arătat că şoferul ar fi lovit intenţionat barierele de securitate din Piaţa Lafayette, a anunțat Anthony Guglielmi, şeful departamentului de comunicare al Serviciului secret american, care a precizat că vehiculul de transport fusese închiriat de suspect.
Un martor al accidentului a postat pe reţelele sociale o scurtă înregistrare video în care se vede cum camionul intră în barajul de securitate. După ce s-a izbit o dată, şoferul a lovit barierele şi a doua oară, a spus el.